Klaas Vakie wag weens chaos by Davisbeker | Netwerk24
Klaas Vakie wag weens chaos by Davisbeker
Jack Sock en Sam Querrey vier ’n punt in hul Davisbeker-dubbelspelwedstryd teen Italië, wat eers Donderdag om 04:00 voltooi is.Foto: AP
Italië en Amerika se kragmeting het eers om 01:25 begin nadat organiseerders gesukkel het om ses kragmetings in ’n enkele dag ingepas te kry.
Dieselfde probleem het die organiseerders Dinsdag ook laat bloos, met spel vir daardie dag wat eers Woensdag om 02:00 klaargemaak het.
In Donderdagoggend se laaste wedstryd moes Sam Querrey en Jack Sock ’n agterstand met ’n stel teen Simone Bolelli en Fabio Fognini uitwis om te wen en die VSA ’n oorwinning met 2-1 te besorg.
“Ek is beslis moeg,” het Fognini agterna die gevoel van die spelers en ook die moedige toeskouers opgesom.
Elke kragmeting, wat op die drie bane in die stadion beslis word, bestaan uit twee enkelspelwedstryde en een dubbelspelstryd.
Die probleme het Woensdag begin, toe Brittanje bykans nege uur nodig gehad het om Nederland tot oorgawe te dwing.
Andy Murray se enkelspelstryd teen Tallon Griekspoor het op sy eie bykans drie uur geduur, terwyl die ander twee wedstryde ook uit lang stelle en baie valbylpotte bestaan het.
In een van die latere kragmetings, tussen Duitsland en Argentinië, was daar drie valbylpotte in die dubbelspelwedstryd, met die laaste een wat ’n volle 38 punte geduur het.
Leon Smith, Brittanje se nie-spelende kaptein, sê dit was een van die langste dae wat hy in ’n stoel langs ’n tennisbaan deurgebring het.
Altesaam 18 lande is vandeesweek in Madrid slaags in dié splinternuwe Davisbeker-formaat, met die wenner wat Sondag gekroon sal word. – Reuters
Meer oor: Andy Murray | Madrid | Spanje | Chaos | Tennis
Pakistan verloor appèl oor tuisstryd